Worcester F 80 Distinctiones

146 Mors triplex legitur

Mors triplex legitur. Nam alia est naturalis que modo non ex-

/fol. 265ra/

cedit CXX. annos. Alia est fatalis quis sub tali constellacione potest quis nasci quod plus vel minus potest viuere. Alia est casualis siue accidentalis que aliquo fortuno potest peccare contingere vt gladio precipicio, submercione infirmitate.

¶ Item nota *Glossa* super illud Ysai. 38[:1]: *Dispone domui tue*, secundum Gregorium. Deus sententiam mutat, id est, sensu verborum sed non consilium, id est, predestinacionem. Et sententiam quidem Deus seruis suis reuelat non consilium. Vnde et Deus preuiderat Ezechiam mortuum secundum meritum et secundum naturam, sed non secundum consilium et vtrumque istorum scriptum erat in libro vite. Sed primum istorum promisit suo prophete, legendum alterum non concessum. Vnde et propheta Ysaias verum dixit nec est deceptus quia sic legit. Nec est mentitus quia sic credidit. Eodem modo Jonas vidit in mente diuina subuersionem Niniuitarum que tamen secuta non fuerat, quia illud vidit secundum merita eorum.

¶ Quod ergo conuersi sunt consilium Dei fuit quod ipse non vidit.

¶ Item quamuis aliqui homines vtiliter moriantur, non propter hoc dicenda est mors mala secundum Augustinum, *De civitate* libro 1, ca. xi. Quia mors est omnibus communis necessitate statuti. Ideo non refert per quem modum fiat solucio debiti. Cum ergo mors expediat a multis malis et sic est bona. Cur non optatur ab hominibus ex quo[[1]](#footnote-1) naturaliter homo optet bonum. Respondit Augustinus appetitu sensitiuo siue sensualitatis homo fugit mortem et mansit sub continuo timore moriendi diu viuere quam semel mori. Set appetitu racionali discuciendo incomoda vtriusque partis pocius eligit mori semel.

¶ Nota ergo quam illa mors dicitur mala vel quia mala vita precedit vel quia finalis miseria subsequitur. Bona vero dicitur quam bona vita precedit vel quam felicitas sequitur prout igitur mors signat priuacionem vite, id est, separacionem anime a corpore. Sic nulla mors peiora alia, quia secundum Anselmum, priuacio non recipit maius aut minus. Sed quando mors supponit pro substantio priuato, sicut tenebitur per aere obscurato, sic vna mors dicitur melior alia prout bona vel mala vita precedit. Item secundum Augustinum, ibidem, ca. 12, non obest Christianis mors vilis vel ignominiosa cum precio-

/fol. 265rb/

sior sit Lazari inter canes quam diuitis in bisso, nec obstat carencia sepulture cum secundum euangelium [Luc. 21:18]: *Capillus de capite non peribit* in resurgendis. Et quia corpus mortuum nihil sentit. Vnde quamuis humacio probrosa quo ad iudicium humanum, tamen quo ad iudicium Domini solempnis sepultura nichil confert ad remedium anime quamuis sit ad solacium viuorum. Vnde arguit Augustinus, si iusto noceret vilis sepultura, vel nulla per consequens proderit impio sepultura preciosa, set consequens factum quia pena sibi debita in ullo sibi per hoc dimiuntur. Quin eciam hoc dato suptuositas sepulture in tantum possit intendi quod totalis pena debita minueretur. Et si solemnitas exequiarum attendatur penes personas astantes aut penes locum sepulture. Sic solemniores exequias habuit Lazarus ulcerosus quam diues purpuratus, quippe angelos habuit ministrantes, et sinum Abrae pro sepulcro, set diues habuit demones et infernum.

¶ Item probat Augustinus ex propris paganorum quia sepultura non prodest nec carena obest. Item Tullius, libro primo, quoniam Diogenes moriens iussit se proici inhumatum. Tunc inquiunt amici a feris deuoraberis. Baculum inquit apponite quo feras abigam, at illi ad quid cum sentire non possis. Ergo inquit ferarum laniatus non obedit non sentiendi. Verumtamen actus sepeliendi est meritorius cum sit a Deo ordinatus, a sanctis frequentatus. Tamquam actus pietatis. In morte omnes sensus deficiunt, brachia cadunt, facies palescit, corpus rigescit, in sepulcro fetet, roditur, et putrescat. Flent amici rapiunt inimici. Homo secundum Job [14:1]: *Natus de muliere, breui viuens tempore, repletur multis miseriis*. Quia cum labore agitatur. Cum dolore terrantur. Et tunc quod in vita erat amabile in morte erit abominabile. Quemadmodum lucerna dum lucet comfortat quando extinguitur fetet. Falco dum viuit delicate fouetur.

¶ Cum moritur abicitur. Vnde Bernardus, Cum homo moritur nasus frigescit, nerui contrahunt, vene rumpuntur, cor diuiditur, in domo non dimittitur ne familia moriatur. In aqua non proicitur ne inficiatur. In aer non suspenditur ne corumpatur. Sed tanquam venenum pestiferum in terra

/fol 265va/

occultatur ne amplius videatur. Igitur cogitemus in hore breuitatem mortis securitatem, amicorum instabilitatem, et simus parati quia sicut nauis pertransit aquam fluctuantem cuius cum preterit non est reperire vestigium. Sic et nos nati desinimus, etc.

¶ Vnde narratur quod Alexander moriens misit has quatuor questiones ab Aristoteles soluendas. Prima question est quod est illud quod quanto longior, tanto breuior. Et respondetur quod vita hominis. Secunda questio, quid est illud quod quanto magis de ipsa capis, tanto ponderosius. Ad quod respondetur quod mortuum corpus hominis. Tercia questio fuit quid est quod quanto propinquius, tanto remosius. Et respondetur quod amici defuncti post mortem. Quarta questio est quid est illud quod quanto lacius, tanto strictius. Et responsum est quod bona defuncti quando occupantur ab executoribus.

¶ Pro istis nota quod quatuor sunt proprietates mortis iuxta numerum quatuor literarum. Nam hinc litere .M. correspondet mors est mirum speculum. Pro .O. mors est [h]orologium. Pro .R. mors est raptor, rapiens. Pro .S. mors est sector seruiens.

¶ De primo mors est speculum quia in eo omnes videntur indefferentes. Item in speculo ex vna parte est gibbositas, ex alia parte concauitas. Sed quoniam respicit in gibbositate apparet vultus extra speculum sed respicienti in concauo apparet vultus citra speculum.

¶ Sic moraliter qui respiciunt gibbositatum, id est, pompam seculi non cogitant de morte, sed qui respiciunt concauum humilitatis cogitant de fine.

¶ Secundo mors assimlantur orologio cuius officium est excitare dormientes ad laudam Deum. Sed pigri audita prima pulsacione expetant secundam notam et forte dormiunt et in crastino forte puniantur. Sic iusti pigrantur ad moniciones mortis que sunt canities, cecitas, curuitas, ponderositas et sic preueniuntur morte cuius vna est nota Eccli. 7[:40]: *Memorare nouissima tua*, etc.

¶ Tercio assimilatur mors raptori quia rapta tribuit sociis suis, sed sibi reseruat quod magis diligit. Sic mors animam Deo vel diabolo sed quod meruit, temperalia executoribs, corpus vermibus.

¶ Quarto assimilatur sicario. Nam sicut ille portat literas aut virgam in signum officii sui. Sic mors portat signa percussionis sue. Solebat enim depingi vt miles scutifer, in cuius vno quarterio simia cachumans in signum executorum qui bona dissipantes, derident mortuum. In

/fol. 265vb/

secundo quarterio leo rapiens quia sicut leo clamando facit subsistere et facto arculo cum cauda rapit quod vult. Sic mors.

¶ In quarterio tercio depingebat quidam sagittarius in signum quod vltimus ictus est mors.

¶ In quarto erat quidam scriptor qui primo citat hominem in iuuentute. Secundo attachiat in adolescencia per morbos. Tercio incarcerat per[[2]](#footnote-2) debilitatem in senectute virium. Quarto condempnat per mortem prout meruit coram iusticiario per veredictum duodenarii.

1. quo ] *add*. ~~e~~ F 80. [↑](#footnote-ref-1)
2. per ] *add.* ~~morte~~ F 80. [↑](#footnote-ref-2)